‘Ons moet ons huis in orde kry,’ sê nuwe polisiehoofGenl. Fannie Masemola, nasionale polisiekommissaris (Foto: Siyabulela Duda/GCIS) “Om enige probleem doeltreffend aan te pak, in ons geval die hoë vlakke van misdaad oor verskeie kategorieë, moet ons eers ons huis in orde kry. Ons moet ons sake mooi agtermekaar kry.” Só het genl. Fannie Masemola, nuwe nasionale polisiekommissaris, Vrydagmiddag by die Polisiekollege in Pretoria-Wes aan die media gesê. Pres. Cyril Ramaphosa het die aankondiging oor Masemola se aanstelling Donderdagaand gedoen. “Ek aanvaar inderdaad dié topposisie en leiersrol tydens ŉ uitdagende oorgangstyd waar lede van die publiek se vertroue in die polisie baie laag is. Daarom is die onmiddellike prioriteit om verhoudings tussen gemeenskappe en die polisie te bou en te versterk en vervolgens die heersende negatiewe openbare indruk te verander, asook die behoefte om te werk aan die moreel én die integriteit van ons lede wat uiteindelik ŉ grondwetlike plig het om ons gemeenskappe te dien en te beskerm.” Daar is volgens Masemola ook verskeie veiligheidskwessies van nasionale belang wat boaan sy lys van topprioriteite is. Dit sluit onder meer in die kwessie van polisiebeamptes se veiligheid te midde van die voortdurende aanvalle en moorde op beamptes. Die DNS-agterstand asook die agterstand by die sentrale vuurwapenregister sal volgens Masemola ook voorkeur geniet. Die vul van sleutelposisies in onder meer die misdaadintelligensie-eenheid is ook baie belangrik. Die kwessie van skade aan belangrike infrastruktuur en afpersing by konstruksieterreine is vir Masemola ŉ bron van kommer. “Toegewyde kapasiteit is reeds in hierdie verband geskep en ons sal beslissend optree rakende misdade wat verband hou met kritieke infrastruktuur en onwettige mynbou. Ons sal ook ons ​​pogings verskerp om die voorkoms van transitorooftogte en ander ernstige misdade te verminder.” Gewelddadige diensleweringsbetogings is ook vir Masemola ŉ kopseer. “Die land is op ŉ punt waar die polisie en ander wetstoepassingsagentskappe eerder gewelddadige diensleweringsbetogings moet polisieer as om misdaad te bekamp. Meermale, indien nie altyd nie, het die redes vir hierdie betogings niks met die polisie te doen nie, byvoorbeeld arbeidsverwante betogings en eise vir munisipale dienste. Dit is wanneer dié betogings gewelddadig word dat die polisie intree om die wet toe te pas. Natuurlik beskou betogers dan die polisie as die vyand en dat wetstoepassingsagentskappe hul reg om te betoog onderdruk.” Masemola wil ook die aandag vestig op gemeenskapspolisiëringsforums en seker maak dié forums dien die belange van die gemeenskappe wat hulle verteenwoordig. “Ek wil weereens my verbintenis bevestig om die veiligheid van die inwoners, besoekers en beleggers van Suid-Afrika te verseker. Ek sien uit daarna om betrekkinge met alle sektore van die samelewing te versterk, onder wie internasionale belanghebbendes, in die bekamping van misdaad.”